钦定古今图书集成/理学汇编/文学典/第137卷 > 《徐师曾文体明辩》 > 《玺书》〈附〉
## 钦定古今图书集成/理学汇编/文学典/第137卷 > 《徐师曾文体明辩》 > 《玺书》〈附〉

按：蔡邕曰：“玺者，印也，信也，古者尊卑共之。”《左传》：鲁襄
公在楚，季武子使公冶问玺书，追而与之。此诸侯大
夫印称玺者也。又卫宏云：“秦以前，民皆以金玉为印”，
然则天子之印以玉独称玺，群臣莫敢用，自秦始也。
汉初有三玺，天子之书用玺以封，故曰玺书，又曰赐
书。唐以后独称曰书，亦玺书之类也。其为用，或以告
谕，或以答报，或以奖劳，或以责让。而其体则以委曲
恳到，能尽褒劝警饬之意为工。今制，朝廷与诸王亦
用书，疑即“玺书”也。